בנק הפועלים בע"מ נ' וובשת - פסקדין
מיקומך באתר: עמוד ראשי >> חיפוש פסקי-דין >> בנק הפועלים בע"מ נ' וובשת
בנק הפועלים בע"מ נ' וובשת
המבקש מתנגד לביצועם של ארבעה שיקים בסכום כולל של 64,000 ₪ אשר הוגשו לביצוע בתיק הוצל"פ 01-40618-08-0.
השיקים הינם לפרעון מיום 20.04.06 עד ליום 20.06.06 והוגשו לביצוע בשנת 2008.
לטענת המבקש בינו לבין הצד הקרוב לשטר חברת ר. ר. נ. יעדים בע"מ לא ניתנה כל תמורה.
לטענת המבקש מסר לחברה את השיקים כשיקים טובה.
עוד טוען המבקש, טענה אשר נתמכה ע"י החברה הנפרעת ומנהלה, כי המשיב ידע או יכל לדעת כי לא התקבלה כל תמורה ובנוסף הועלתה טענה כי לאחר מועד פרעון השיקים ולאחר שלא נפרעו בחשבון הבנק של החברה אשר נוהל אצל המשיב ניתנה לחברה הלוואה לכיסוי כל חובותיה.
לפיכך, טוען המבקש כי אין המשיב רשאי להיפרע ממנו בגין השטרות.
ככלל, בשלב רשות להתגונן די למבקש כי יראה הגנה כנגד הצד הקרוב לשטר.
לא מוכיחים בשלב זה את טיב אחיזתו של המשיב והאם הינו בגדר אוחז כשורה. אכן ההלכה הפסוקה מקנה בד"כ בנסיבות כאמור מעמד של אוחז כשורה לבנק וקיימים סיכויים סבירים כי המשיב, בסופו של הליך, יוכל להוכיח את טיב אחיזתו בשטר ולהתגבר על טענות המבקש בדבר כשלון תמורה.
יחד עם זאת, המבקש הוכיח הגנה כנגד הצד הקרוב ובפיו טענות נוספות מעבר לטענות כנגד הצד הקרוב לשטר ועיקרן, מתן הלוואה לחברה, אשר בעצם מתן כאמור ויתר הבנק על השיקים כבטוחות.
יובהר, כי יש מקום לבחון לגופו של עניין האם ראוי לאפשר למשיב בחלוף מס' שנים ממועד פרעון השטרות לשמור אותם תחת ידו כנגד מושך השטר תוך מתן אשראי מאוחר לחברה.
שאלות אלו דורשות בירור עובדתי משפטי ויש בהם כדי להקנות הגנה.
לאור האמור לעיל, ההתנגדות מתקבלת.
הוצאות הבקשה בסך 2,000 ₪ בצירוף מע"מ בהתאם לתוצאות ההליך העיקרי.
לאחר השלמת הפרשי האגרה יועבר התיק לקביעה בפני שופט.